Diari Oficial de la Generalitat Valenciana


Sumari del DOGV 5701, del 12-02-2008 (2008/1427)

RESOLUCIÓ de 28 de novembre de 2007, del conseller de Medi Ambient, Aigua, Urbanisme i Habitatge, relativa al Pla especial denominat Pla director de la xarxa d'evacuació d'aigües pluvials en zona nord-oest de Castelló.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5701

Data del DOGV
:   12-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1427


Data del document
:   28-11-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Castelló de la Plana
    * risc natural
    * inundació
    * administració local
    * ordenació hidràulica

RESOLUCIÓ de 28 de novembre de 2007, del conseller de Medi Ambient, Aigua, Urbanisme i Habitatge, relativa al Pla especial denominat Pla director de la xarxa d'evacuació d'aigües pluvials en zona nord-oest de Castelló. [2008/1427]  
Vist l'expedient relatiu al Pla especial denominat Pla director de la xarxa d'evacuació d'aigües pluvials en la zona nord-oest de Castelló, i de conformitat amb els següents,  
Antecedents de fet  
Primer. El Ple de l'Ajuntament de Castelló, per acord de 23 de febrer de 2006, va exposar al públic el Pla especial, la qual cosa es va dur a terme mitjançant anuncis inserits en el periòdic Mediterráneo de 30 de març de 2006 i en el Diari Oficial de la Comunitat Valenciana de 8 de maig de 2006. Transcorregut el període d'informació al públic, durant el qual no s'hi va formular cap al·legació, el Ple de l'Ajuntament va aprovar provisionalment el Pla especial en sessió de 29 de març de 2007.   
Segon. El projecte està format per memòria i plànols.  
Tercer. L'objecte del document tramitat com a Pla especial, la denominació del qual és Pla director de la xarxa d'evacuació d'aigües pluvials a la zona nord-oest de Castelló, és definir les línies bàsiques que s'han de tenir en compte per a canalitzar els barrancs de la zona i resoldre de forma coordinada els problemes d'evacuació en els futurs desenvolupaments urbanístics del nord-oest de la ciutat.  
Segons s'assenyala en la documentació que forma part de l'expedient, fins fa pocs anys la zona nord-oest de Castelló es trobava separada de la resta de la ciutat per la carretera nacional 340, el ferrocarril i el llit del riu Sec, els quals formaven barreres que han anat desapareixent gradualment. D'altra banda, el Pla general de Castelló preveu a la zona oest el desenvolupament de 14 sectors, amb una població de 20.000 habitants, i l'IVHSA està promovent sòl per a uns 6.000 habitants. Tot això fa necessari estudiar i resoldre de forma conjunta la problemàtica derivada de l'evacuació de les aigües residuals. A més, i amb independència de les obres de canalització del riu Sec, en aquesta zona discorren els barrancs del Sol i dels Canters, que fins ara no tenien canalització pròpia, i això provoca inundacions a la zona de l'Hospital General. L'objecte del Pla director és precisament donar solució als problemes de canalització i desaigüe de forma integral, per a evitar solucions conjunturals procedents de cada actuació que al final no aconsegueixen la suficient vertebració i coordinació.  
Quart. El 20 de març de 2007 la Confederació Hidrogràfica del Xúquer va emetre informe favorable.  
Cinqué. La Comissió Territorial d'Urbanisme de Castelló, en sessió de 6 de novembre de 2007, va acordar emetre informe favorable al pla especial denominat Pla director de la xarxa d'evacuació d'aigües pluvials a la zona nord-oest de Castelló, on s'estableix la condició que siguen presentats els plànols refosos als quals fa referència la consideració número 5 del seu informe, i també proposar l'elevació de la proposta d'aprovació definitiva al conseller de Medi Ambient, Aigua, Urbanisme i Habitatge.  
Fonaments de dret  
Primer. La tramitació del pla especial ha sigut correcta, de conformitat amb el que estableix l'article 96 i concordants de la Llei 16/2005, de 30 de desembre, urbanística valenciana (d'ara endavant LUV).  
Segon. La documentació està completa, a l'efecte del compliment del que estableixen l'article 76 de la LUV, i 183 del Reglament d'ordenació i gestió territorial i urbanística, aprovat pel Decret 67/2006, de 19 de maig, i parcialment modificat pel Decret 36/2007, de 13 d'abril (d'ara endavant ROGTU).  
Tercer. El document que s'examina, denominat Pla director de la xarxa d'evacuació d'aigües pluvials a la zona nord-oest de Castelló, ha sigut tramitat per l'Ajuntament amb la naturalesa de pla especial dels previstos en l'article 38.d de la LUV.  
L'article 38.d de la LUV assenyala com a possibles comeses dels plans especials els següents: "crear o ampliar reserves de sòl dotacional", "protegir les infraestructures", "definir les condicions d'urbanització d'àmbits concrets" i "concretar el funcionament de les xarxes d'infraestructures". Segons l'article 177.1 del ROGTU els plans especials poden complir algunes de les comeses següents: "la reserva de sòl quan tinga com a objecte crear o ampliar reserves de sòl per a dotacions, actuacions d'interés públic (...) i actuacions de gestió i explotació del domini públic" (lletra a), segons la redacció donada pel Decret 36/2007, de 13 d'abril); "la protecció, integració i funcionalitat de les dotacions i infraestructures, quan tinguen com a objecte definir i protegir les infraestructures (...) o concretar el seu funcionament" lletra b), i "la definició de les condicions d'urbanització (...) d'àmbits concrets" (lletra d)).   
El denominat Pla director de la xarxa d'evacuació d'aigües pluvials de la zona nord-oest de Castelló assumeix comeses pròpies dels plans especials, i per tant té un clar fonament legal en els esmentats preceptes legals i reglamentaris.   
Quart. El 20 de març de 2007 la Confederació Hidrogràfica del Xúquer va emetre informe favorable amb relació a aquest document. Aquest informe conclou de la manera següent:  
"Per tot això, i a l'efecte de l'article 25.4 del Text refós de la Llei d'aigües, aquesta Confederació Hidrogràfica emet informe favorable del Pla director de la xarxa d'evacuació d'aigües pluvials a la zona nord-oest de Castelló, i adverteix que la tramitació de l'expedient d'autorització de les obres està condicionat al fet que els ajuntaments duguen a terme les actuacions indicades quant al desenvolupament i modificacions del projecte a nivell de detall suficient; la delimitació precisa dels terrenys de domini públic hidràulic, mitjançant delimitació si cal, i a la posterior regularització demanial dels terrenys afectats del barranc del Sol i de Canters, la qual comprendrà la desafectació, la integració en el patrimoni de l'Estat i l'accés a la titularitat d'aquests per algun dels procediments legalment establits.  
L'Ajuntament de Castelló assumirà el manteniment i la conservació de les noves canalitzacions dels barrancs del Sol i de Canters al riu Sec".  
Les condicions de l'informe favorable de la Confederació Hidrogràfica s'hauran de complir en l'execució del pla especial.  
En l'informe de la Confederació Hidrogràfica del Xúquer, quan es refereix tant a la canalització del barranc del Sol al riu Sec com a la canalització del barranc Canters al riu Sec, s'efectua la consideració següent:  
"Mentre no es produïsca la desafectació dels terrenys corresponents al tram de llit aigua avall del punt d'embocadura previst, l'única destinació permesa per a aquests terrenys serà la de sòl no urbanitzable d'especial protecció. Una vegada realitzades les obres es produirà la desnaturalització dels antics terrenys de domini públic hidràulic, per la qual cosa es possibilitarà la desafectació i la integració en el patrimoni de l'Estat, després de la resolució formal prèvia del Ministeri d'Economia i Hisenda. En aquest moment, l'Ajuntament podrà accedir a la titularitat dels esmentats terrenys, que tindran caràcter de béns patrimonials de l'Estat".  
En relació amb això, i en els casos en què el canvi del traçat dels barrancs s'efectue en el procés d'execució d'un programa d'actuació integrada que desenvolupe sòls urbanitzables o urbans inclosos en una unitat d'execució, s'haurà de tenir en compte el que estableixen l'article 171.3 de la LUV i l'article 399.3 del ROGTU. L'article 171.3 de la LUV estableix el següent:  
"Quan en la unitat d'execució siga necessària l'ocupació de béns de domini públic de titularitat d'una Administració diferent de la local i la destinació urbanística d'aquests siga diferent de la finalitat a què estiguen afectats, l'administració actuant haurà de tramitar i resoldre o, si és el cas, instar davant de la titular el procediment pertinent per a la mutació demanial o la desafectació, segons el que siga procedent. La tramitació d'aquests procediments no suspendrà el tràmit del projecte de reparcel·lació."  
Al seu torn, l'article 399.3 del ROGTU assenyala el següent:  
"La substanciació de l'expedient de mutació demanial o, si és el cas, de desafectació de béns de domini públic d'administracions diferents de la local no suspén la tramitació del projecte de reparcel·lació però sí que és requisit per a la seua aprovació, llevat que el tractament urbanístic s'aïlle com a fase independent per ser això possible i convenient".  
En el cas que ens ocupa cal entendre que serà possible aïllar com a fase independent el tractament urbanístic dels àmbits territorials afectats pels traçats dels barrancs, per la qual cosa l'aprovació definitiva dels corresponents projectes de reparcel·lació no estaran en tot cas condicionats a la resolució prèvia de l'expedient de desafectació a què es refereix l'informe de la Confederació Hidrogràfica del Xúquer.   
Cinqué. Juntament amb el Pla director de la xarxa d'evacuació d'aigües pluvials de la zona nord-oest, l'Ajuntament de Castelló ha remés també una separata denominada adequació de la canalització del barranc dels Canters, la qual també ha sigut aprovada pel Ple de l'Ajuntament de 29 de març de 2007, i que es considera que també forma part del Pla director. Per tal que no existisquen dubtes sobre quina és l'ordenació que s'aprova es considera que, amb caràcter previ a la publicació de l'aprovació definitiva, l'Ajuntament ha de presentar els plànols refosos del Pla director en què s'incorporen les petites correccions efectuades en la separata.  
Sisé. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a resoldre l'aprovació definitiva del planejament urbanístic de municipis de menys de 50.000 habitants, de conformitat amb el que disposa l'article 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre. En aquest cas, en tractar-se d'un municipi de més de 50.000 habitants, l'aprovació definitiva correspon al conseller de Medi Ambient, Aigua, Urbanisme i Habitatge, conforme a l'article 6.e) de l'esmentat reglament.  
Vistos els preceptes legals citats i la resta de general i pertinent aplicació, conforme a l'Acord de la Comissió Territorial d'Urbanisme de Castelló, resolc:  
Aprovar definitivament el pla especial denominat Pla director de la xarxa d'evacuació d'aigües pluvials a la zona nord-oest de Castelló, i establir la condició que l'Ajuntament presente els plànols refosos del Pla director en què s'incorporen les petites correccions efectuades en la separata.  
Contra aquesta resolució, que esgota la via administrativa, es podrà interposar recurs potestatiu de reposició davant del conseller de Medi Ambient, Aigua, Urbanisme i Habitatge, en el termini d'un mes comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que considere oportú.  
València, 28 de novembre de 2007.- El conseller de Medi Ambient, Aigua, Urbanisme i Habitatge: José Ramón García Antón.